ไฟแนนเชียลไดเจสต์
&#8216;ซีออยล์&#8217; ยื่นไฟลิงรอเข้า mai
25 มี.ค. 2556

‘ซีออยล์’ ยื่นไฟลิงรอเข้า mai
น.ส.นีรชา ปานบุญห้อม กรรมการบริหาร บริษัท ซีออยล์ เปิดเผยว่า บริษัทได้ยื่นแบบแสดงรายการข้อมูล (ไฟลิง) เพื่อเตรียมเข้าตลาดหลักทรัพย์ เอ็ม เอ ไอ (mai) บริษัทกระจายหุ้นทั้งหมด 70 ล้านหุ้น พาร์หุ้นละ 1 บาท 
ปัจจุบันบริษัทมีทุนจดทะเบียน 180 ล้านบาท ประกอบธุรกิจ 2 ประเภท ได้แก่ จัดจำหน่ายน้ำมันเชื้อเพลิงและน้ำมันหล่อลื่นให้แก่ลูกค้าทั้งทางทะเลและทางบก และธุรกิจจัดหาอาหาร วัตถุดิบ และให้บริการอื่นๆ แก่ที่พักอาศัยในทะเล เรือเดินทะเล และแท่นขุดเจาะน้ำมันและก๊าซในทะเล
กลต.เปิดเฮียริงการทำงบการเงินโฮลดิง
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จะปรับปรุงหลักเกณฑ์การจัดทำงบการเงินของบริษัทโฮลดิง ที่ขออนุญาตเสนอขายหลักทรัพย์ที่ออกใหม่ เพื่อรองรับบริษัทโฮลดิงที่เพิ่งจัดตั้ง เพราะไม่สามารถจัดทำงบการเงินตามที่กำหนด ก.ล.ต.จึงจะผ่อนปรนให้สามารถยื่นคำขออนุญาตโดยใช้งบการเงินรวมเสมือนว่ามีการจัดตั้งโฮลดิงตั้งแต่ต้นงวดปีบัญชีล่าสุด และงวดไตรมาสสุดท้ายที่เป็นไปตามมาตรฐานบัญชี และผ่านการให้ความเชื่อมั่นจากผู้สอบบัญชีที่อยู่ในบัญชีที่ ก.ล.ต.ให้ความเห็นชอบแล้วจึงเปิดรับความคิดเห็น (เฮียริง) จนถึงวันที่ 4 เม.ย.นี้